Lørdag morgen snørede Majken Danmark Baadsgaard løbeskoene for at indfri et længe ventet mål - med hele familien som opbakning.

Opdateret søndag 18. juni: Majken Danmark Baadsgaards 24-timers løb omkring St. Økssø er afsluttet, og hun nåede ikke færre end 47 runder omkring den himmerlandske sø. Cirka 123 kilometer i alt, fortæller hendes mand Thomas Danmark. - Hun har gennemført i fin stil og heldigvis uden skader, siger han, men tilføjer, at "de sidste par runder var vist mest på viljen". - Det var en sjov oplevelse for os alle at være med, fortæller Thomas Danmark, og tilføjer, at Majkens tur også gav værdifulde erfaringer, der kan bruges på et senere tidspunkt. - Majken var inde og sove i nogle timer midt på natten, og det var svært at komme i gang igen derefter. I det hele taget skal hun nok undgå for lange pause næste gang, siger Thomas Danmark, der betakker sig fra at udfordre sin kone i løb. - Det kan jeg godt opgive på forhånd. Jeg holder mig til fodboldbanen, griner han. Efter et par dages restitution til Majken, tager hun og familien fat på den egentlig sommerferietur. - Jeg tror ikke, hun kommer til at løbe igen før efter ferien, lyder det fra Thomas Danmark. Løber 24 timer på sin første feriedag - Det vil jeg også prøve, tænkte Majken Danmark Baadsgaard, efter at have set nordjyske ultraløber Stine Rex løbe i 24 timer på tv. Lige siden har den 38-årige nordjyde og mor til to haft lyst til at prøve kræfter med det lange løb, og denne lune lørdag i juli er hun i løbende stund i fuld gang med at nå sit mål. 45 omgange om søen Det hele foregår ved St. Økssø midt i Rold Skov, hvor familien er samlet for at heppe på Majken, mens hun løber runde efter runde. Og de hygger sig imens, fortæller Majkens mand. - Vi er her for at bakke hende op, og samtidig hygger vi os med at bade og spille fodbold, fortæller Thomas Danmark. Familien, der kommer fra Hadsund, har ofte været på tur i området og gået tur med hunden. Men det er altså første gang, at Majken Danmark Baadsgaard har som mål at løbe i et helt døgn. - Jeg sagde til hende, at det skulle være den første weekend i ferien, så det kunne blive overstået, siger Thomas Danmark, der fortæller, at Majken i forvejen er en habil løber. Sidste år løb hun mellem 2500-2600 kilometer. Hun har dyrket onlineløb under coronaepidemien og tidligere løbet både hel- og halvmaraton. Nat i skoven Da TV2 Nord møder den heppende familie ved middagstid i Rold Skov, er Majken stadig ved godt mod og har allerede rundet 50 kilometer. - Det er dejligt, jeg har ikke ondt nogle steder, men det er varmt. Jeg er ved godt mod, siger Majken Danmark Baadsgaard. Og fordi det er en døgnudfordring, bliver Thomas Danmark nok nødt til sove derude. - Jeg tager nok tre-fire timer i bilen i nat. Men det kan også være, jeg bare sætter mig og ser noget på telefonen. I alt regner Majken Danmark Baadsgaard med at løbe 40-45 omgange om skovsøen. På sin færd er hun er allerede blevet bemærket at flere gæster i naturen. - "Nu kommer hun sgu' igen", er der flere af folkene ved søen, som har sagt, griner Thomas Danmark. Status lørdag aften Det var ved 7-tiden lørdag morgen, Majken Danmark Baadsgaard begyndte at løbe. Og ved 20-tiden, var hun stadig i gang, fortæller hendes Thomas Danmark. - Hun døjer lidt med pollenallergi og anklen, men Majken er ved godt mod. Hun har løbet 84 kilomenter - svarende til 32 runder. Planen er at køre på til de 100 kilometer, for herefter at tage en fire-timers lur.